TWYFEL- HOEKIE: Dít beteken al die verskil in die wêreld | Netwerk24
TWYFEL- HOEKIE: Dít beteken al die verskil in die wêreld
Deur Hannes Noëth 24 September 2020 06:01
Baie gereeld hoor ek hoe iemand sê hulle het op 'n punt in hul lewe gekom waar hulle 'n verskil wil maak.
'n Mens wil graag na sy of haar lewe kyk en voel dat die lewe meer as net 'n gejaag, net 'n geskarrel was.
Soms is dit asof mense die verskil ver en wyd en diep soek, asof gewone dinge geen verskil kan maak nie.
Tog kan dit.
Klein dingetjies kan 'n verskil maak.
Solank jy 'n verandering teweeg bring met wat jy doen en hoe jy dit doen, hoef jy nooit te bekommer dat die verskil wat jy veroorsaak te skraal gaan wees nie.
Sommige word geroep om die verskil te maak in duisende se lewe; ander se verskil lê in 'n lewe of twee, 'n dier wat versorg word, 'n plant wat gesnoei word.
Die groot vraag is waarskynlik nie hoe groot die verskil is wat jy bied nie, maar eerder of jy bou en of jy breek.
Dit is verstommend hoe destruktief mense soms kan werk, asof breek net vir hulle baie groter behae inhou as opbou, sterker maak en vorentoe gaan.
In feitlik elke samelewings­omgewing is daar een vraag waaraan jy moet kan verantwoording doen: Bou ek of breek ek?
Is jy konstruktief of destruktief besig?
Of dit nou gaan oor die mense om jou, jou werkplek, jou vriendekring, jou leefomgewing, jou land of watter plek in die wêreld ook al – maak 'n verskil deurdat jy positief, konstruktief besig is met bouwerk.